ຄະນະ ໂອນອຳນາດ ທ່ານທຣຳ ຫາທາງ ອະທິບາຍ ຕໍ່ການຮຽກຮ້ອງ ໃຫ້ຂະຫຍາຍ ກຳລັງນິວເຄລຍ
ແຕ່ໂຄສົກກ່າວວ່າ ປະທານາທິບໍດີ ທີ່ໄດ້ຮັບເລືອກໃໝ່ ແມ່ນເວົ້າເຖິງ ຄວາມຈຳເປັນ ທີ່ຈະປ້ອງກັນ ບໍ່ໃຫ້ອາວຸດດັ່ງກ່າວ ຕົກໄປຢູ່ໃນມື ພວກກໍ່ການຮ້າຍ.
ປະທານາທິບໍດີທີ່ໄດ້ຮັບເລືອກໃໝ່ຂອງສະຫະລັດ ທ່ານ Donald Trump ໄດ້ຮຽກຮ້ອງ ໃຫ້ສະຫະລັດ ຂະຫຍາຍຄວາມສາມາດ ທາງດ້ານນິວເຄລຍ ຂອງກອງທັບ ຊຶ່ງເປັນການໃຫ້ຄວາມເຫັນທີ່ອາດເປັນສັນຍານໃນການຕ່າວປີ້ນຂອງການດຳເນີນຄວາມພະຍາຍາມ ທີ່ມີມາເປັນເວລາຫຼາຍທົດສະວັດ ເພື່ອຫລຸດຜ່ອນບົດບາດຂອງອາວຸດນິວເຄລຍໃນໂຄງ ການປ້ອງກັນປະເທດຂອງສະຫະລັດ ໃນຂໍ້ຄວາມ ທີ່ສົ່ງຜ່ານທາງ Twitter ໃນວັນພະຫັດແລ້ວນີ້ ທ່ານ Trump ກ່າວວ່າ “ສະ ຫະລັດຕ້ອງໄດ້ປັບປຸງ ແລະເສີມຂະຫຍາຍຢ່າງເປັນການໃຫຍ່ຄວາມສາມາດທາງດ້ານນິວເຄລຍຂອງຕົນ ຈົນກວ່າຈະເຖິງເວລາທີ່ໂລກຂອງເຮົາ ຈະຕົກລົງກັນໄດ້ກ່ຽວກັບໃນເລື້ອງນິວເຄລຍ ” ທ່ານ Trump ບໍ່ໄດ້ໃຫ້ການອະທິບາຍຫຍັງຕື່ມປ່ອຍໃຫ້ຄະນະໂອນອຳນາດຂອງທ່ານ ພະຍາຍາມໃຫ້ຄວາມກະຈ່າງແຈ້ງຕໍ່ອັນທີ່ອາດເບິ່ງກັນວ່າເປັນຄຳເຕືອນຈາກປະທານາ ທິບໍດີ ທີ່ໄດ້ຮັບເລືອກໃໝ່ ກ່ຽວກັບການເສີມຄວາມເຂັ້ມແຂງໃຫ້ແກ່ຄວາມສາມາດທາງດ້ານນິວເຄລຍຂອງປະເທດ ໂທລະພາບ MSNBC ລາຍງານໃນຕອນເຊົ້າວັນສຸກວານນີ້ວ່າ ທ່ານ Trump ກ່າວຕໍ່ຕາໜ່າງຂ່າວຂອງຕົນວ່າ “ປ່ອຍໃຫ້ມັນເປັນການແຂ່ງຂັນອາວຸດເລີຍ ພວກເຮົາຈະສາ ມາດເອົາຊະນະເຂົາ ໃນທຸກໆຮອບ ແລະຈະທົນທານກວ່າເຂົາ ” ໂຄສົກຂອງທ່ານ Trump ທ່ານ Sean Spicer ກ່າວໃນເວລາຕໍ່ມາວ່າ ຈະບໍ່ມີການແຂ່ງ ຂັນອາວຸດໃດໆ ຍ້ອນວ່າປະເທດອື່ນໆຈະເລີ້ມຄິດແບບມີເຫດຜົນ ປະທານາທິບໍດີຣັດເຊຍ ທ່ານ Vladimir Putin ກ່າວຕໍ່ພວກນັກຂ່າວ ໃນວັນສຸກວານນີ້ ທີ່ກອງປະຊຸມ ຖະແຫຼງຂ່າວທ້າຍປີ ຂອງທ່ານວ່າ ທ່ານບໍ່ໄດ້ມອງເຫັນຫຍັງຜິດປົກກະຕິ ໃນການໃຫ້ຄຳໝັ້ນສັນຍາຂອງທ່ານ Trump ທີ່ຈະເສີມຄວາມເຂັ້ມແຂງໃຫ້ແກ່ກຳລັງນິວເຄລຍຂອງສະຫະລັດ ໂດຍໃຫ້ຂໍ້ສັງເກດວ່າ ປະທານາທິບໍດີທີ່ໄດ້ຮັບເລືອກໃໝ່ ໄດ້ກ່າວ ຢູ່ແລ້ວໃນລະຫວ່າງການໂຄສະນາຫາສຽງຂອງທ່ານ ທ່ານ Putin ກ່າວວ່າ ໃນຂະນະທີ່ສະຫະລັດມີກຳລັງທະຫານທີ່ໃຫຍ່ກວ່າທ່ານບໍ່ໄດ້ມອງເຫັນວ່າອາເມຣິກັນອາດຈະເປັນຜູ້ຮຸກຮານແລະການເພັ່ງເລັງຂອງຣັດເຊັຍຄວນຈະແມ່ນ ໃນເລື້ອງລູກສອນໄຟ ທີ່ສາມາດເຈາະຜ່ານລະບົບປ້ອງກັນທີ່ມີຢູ່ໃນປັດຈຸບັນນີ້ ໂຄສົກ ກະຊວງການຕ່າງປະເທດ ສະຫະລັດ ທ່ານ John Kirby ກ່າວວ່າ ລັດຖະບານ ທ່ານໂອບາມາ “ໄດ້ພະຍາຍາມທີ່ຈະນຳພາພວກເຮົາໄປສູ່ເສັ້ນທາງເພື່ອ ໃຫ້ໂລກປອດຈາກອາວຸດນິວເຄລຍ ” ພວກນັກຊ່ຽວຊານກ່ຽວກັບການຄວບຄຸມອາວຸດຂອງສະຫະລັດກ່າວວ່າ ສະຫະລັດແລະ ຣັດເຊຍ ມີອາວຸດນິວເຄລຍຢູ່ໃນຄັງອາວຸດຂອງຕົນເກືອບເທົ່າໆກັນຄືແຕ່ລະຝ່າຍມີຫຼາຍກວ່າ 7,000 ລູກ ແຕ່ຖ້າທ່ານ Trump ຕັດສິນໃຈທີ່ຈະຂະຫຍາຍຄັງອາວຸດນິວເຄລຍ ມັນອາດຈະເປັນການຕ່າວປີ້ນທີ່ສຳຄັນ ໃນນະໂຍບາຍທີ່ມີມາເປັນເວລາດົນກວ່າ 50 ປີ ຂອງສະຫະລັດ ທີ່ໄດ້ເພັ່ງເລັງໃສ່ແຕ່ການຫລຸດອາວຸດນິວເຄລຍລົງນັ້ນ